Lo primer miembro documentau de la familia estió Berenguer I d'Entenza, que asistió a la Cruzada de Balbastro en l'anyo 1065. Dos nietos de Berenguer I, Berenguer III d'Entenza, sinyor de Zaragoza y Bernal d'Entenza sinyor d'Alcoleya de Cinca, dioron orichen a dos grans linias de lo linache. Posteriorment, en lo sieglo XIII, s'establió la Baronía d'Entenza. Yera situada a uns 90 km més a lo sud, en ciertas zonas de lo Priorato y las Tierras de l'Ebro pa repoblar los territorios que heban abandonato los musulmans. En ixos tiempos los barons d'Entenza estioron tamién co-sinyors de Tortosa. Lo 1313 Guillén d'Entenza y de Montcada (seisén barón d'Entenza) se trobaba endeudau y fació donación de la baronía a lo rei d'Aragón Chaime lo Chusto, qui en prenió posesión a la muerte de Guillén II, establindo l'anyo 1324 lo Condato de Prades pa lo suyo fillo lo infant Remon Berenguer. Asinas los dominios de la Baronía d'Entenza fuoron incorporaus a lo Condato de Prades. L'anyo 1414 Chuana de Prades heredó la baronía y, en contrayer matrimonio con Joan Folch de Cardona, entroncó la Baronía d'Entenza con lo linache de los Cardona.